钦定古今图书集成/明伦汇编/氏族典/第127卷 > 陈九畴
## 钦定古今图书集成/明伦汇编/氏族典/第127卷 > 陈九畴

按《明外史陈九畴传》：“九畴，字禹学，曹州人。倜傥多权
略。自为诸生，即习武事。弘治十五年举进士，除刑部
主事。正德初，录囚南畿。忤刘瑾，谪阳山知县。瑾败，复
官，历郎中，迁肃州兵备副使。总督彭泽之赂土鲁番
也，遣哈密都督写亦虎仙往。写亦虎仙通贼，番酋速
坛满速儿犯嘉峪关。兵部尚书王琼恶泽，并坐九畴”
失事罪，逮系法司狱，除其名。世宗即位，复故官。俄进
陕西按察使。居数月，甘肃总兵官李隆嗾步卒杀巡
抚许铭，焚其尸。乃擢九畴右佥都御史，巡抚甘肃。按
验铭事，诛隆及乱卒首事者。嘉靖三年，速坛满速儿
复围肃州，九畴出兵击走之。论功，进副都御史。四年
春，致仕归。初，土鲁番败遁，都指挥王辅言速坛、满速
儿及牙木兰俱死于炮。九畴以闻。后二人上表求通
贡，帝怪且疑。而番人先在京师者为飞语，言肃州之
围，由九畴激之，帝益信。会百户王邦奇讦杨廷和、彭
泽，词连九畴。吏部尚书桂萼等欲缘九畴以倾泽，因
请许通贡，而追治九畴激变状。逮下诏狱，谪戍极边。
居十年，赦还。